Il-Ħadd 8 ta' Novembru 2015: l-Arċisqof Charles J. Scicluna ċċelebra Quddiesa Pontifikali fil-Kon-katidral ta' San Ġwann, il-Belt Valletta, fl-okkażjoni ta' Jum It-Tifkira. Għal din iċ-ċelebrazzjoni attendew l-President ta' Malta u s-Sur Preca, l-ogħla awtoritajiet tal-Istat u dinjitarji oħra. Omelija tal-Arċisqof Charles J. Scicluna Kon-katidral ta' San Ġwann, il-Belt Valletta L-ewwelnett nixtieq insellem l-ogħla awtoritajiet tal-pajjiż: lilek Eċċellenza, Sur Preca, Onorevoli Prim Ministru, il-President tal-Kamra tar-Rappreżentanti, il-Kap tal-Oppożizzjoni, Ministri, Membri Parlamentari, il-membri tal-Bank tal-Ġudikatura u tal-Maġistratura, Presidenti Emeriti. I would like to greet the members of the Diplomatic Corps. Insellem b'mod speċjali lill-Forżi Armati u lill-membri tal-Korp tal-Pulizija, għax inħoss li llum, f'Jum it-Tifkira, irridu nsellmu b'mod speċjali mhux biss il-memorja ta' min ħalla ħajtu jiddefendi lil pajjiżna jew f'missjonijiet ta' solidarjetà madwar id-dinja, imma nsellmu wkoll tip ta' sagrifiċċju verament partikolari. Jekk aħna nħarsu lejn iż-żewġ mumenti tal-Vanġelu tal-lum (Mk 12, 38-44) nistgħu ngħidu li Ġesù, f'żewġ mumenti, jagħtina lezzjoni kbira fuq is-sinifikat veru tas-servizz fis-soċjetà. L-ewwelnett jikkundanna l-klerikaliżmu, li jibqa' tentazzjoni kbira anke fil-Knisja, li jfittex il-privileġġi, ifittex l-osanna tan-nies imbagħad, jgħid "iberbaq il-ġid tar-romol" u jgħatti kollox b'ħafna talb. Dawn jieħdu kundanna aktar iebsa. L-ewwel parti tal-Vanġelu tal-lum hija ċensura qawwija ta' Ġesù għall-kleru li jinqeda bil-missjoni tiegħu għall-privileġġ personali u biex ixaħħam il-but tiegħu. Aħna u nisimgħu l-kelma ta' Ġesù ma nistgħux naħsbu f'ħaddieħor u ma nitolbux maħfra tad-dnubiet tagħna, aħna l-kleru. Il-kelma ta' Alla qabel kulħadd illum iċċanfar lilna. Nitolbu 'l Mulej jagħtina l-għerf, l-għaqal u l-umiltà, li dak li ngħidu u niċċelebraw fit-talb u fil-ħajja tal-Knisja jkun ta' veru, u ma jkunx aġenda moħbija, maskra li tgħatti l-kilba għall-ġid u għall-prestiġju. Il-kelma ta' Ġesù tgħodd ukoll għal kull min jidħol għas-servizz tas-soċjetà. Anke min jidħol għas-servizz tas-soċjetà għandu t-tentazzjoni li moħħu jisker bil-kilba għall-poter u għall-ġid. Il-Mulej isaffi l-intenzjoni ta' kull min jidħol għall-politika u għas-servizz tan-nazzjon. U anke llum, nitolbu maħfra lill-Mulej ta' kemm il-darba nċedu quddiem it-tentazzjonijiet li hu jispjega tant tajjeb mingħajr ma jaħfirha lil ħadd. Illum nixtieq ukoll nikkumenta fuq l-armla li jsemmi fil-Vanġelu. Ġesù kellu soft spot għar-romol. Meta ltaqa' mal-armla ta' Najm qiegħda wara l-katavru ta' binha, waqqaf il-korteo u lil binha qajmu mill-mewt u reġa tahulha ħaj. U 'llum' jiltaqa' ma' armla li quddiem it-teżor tat-tempju titfa' l-unika muniti, il-ftit, "żewġ muniti" li jgħid li kellha. Setghet iżżomm anke waħda imma l-plural tal-muniti jenfasizza li hi ddeċidiet tagħti, bħal ma jgħid il-Mulej: "kull ma kellha biex tgħix". Jiena dejjem nagħmel din ir-riflessjoni li Ġesù kellu din is-soft spot f'qalbu għar-romol għax il-mama' tiegħu hekk kienet, meta beda l-ħajja pubblika. It-tradizzjoni kostanti tal-Knisja tgħid li Ġużeppi kien miet u Marija kienet waħidha. Nazzaret tiddependi ħafna mis-solidarjetà tal-extended family, tal-familja ikbar, dawk li fil-Vanġelu jissejħu ħutu li kienu l-familji ta' Ġużeppi u ta' Marija. Imma hu ddeċieda li lil ommu jitlaqha, u ma setax ikompli jaħdem ta' mastrudaxxa għax dik kienet issa l-missjoni ġdida tiegħu, biex jgħixu huma t-tnejn. U f'din l-armla li tat kollox, Ġesù żgur kien qed jara wkoll lill-mama' tiegħu. Aħna u nsellmu lill-membri tal-Forzi Armati, lill-membri fil-Korp tal-Pulizija u dawk kollha tas-sigurtà li taw ħajjithom fil-qadi ta' dmirijiethom, naraw immedjatament id-distanza, id-distakk bejn dak li jsemmi Ġesù fil-bidu tal-Vanġelu min juża' l-poter għall-vantaġġi personali tiegħu, u dawn l-ulied il-poplu li, biex jaqdu lill-Istat, iħallu ħajjithom. Lill-Istat ma jkunux tawh xi ħaġa miż-żejjed tagħhom, imma ħajjithom stess. Kull meta nżur iċ-ċimiterji tal-Commonwealth li għandna f'pajjiżna, u wkoll meta kont ngħix Ruma, jien u sieħbi Amerikan, illum Arċisqof ta' San Franscisco, bħal daż-żmien kull sena konna nagħmlu pellegrinaġġ fiċ-ċimeterji militari li hemm f'Anzio u Nettuno. Hemmhekk tara dawn ir-ringieli twal ta' memorjali ta' żgħażagħ ta' 18 il-sena, 19 il-sena, 20 sena, li mietu biex l-Ewropa terġa ssib il-libertà vera. Kien hemm ukoll ċimiterju tal-Ġermaniżi mhux il-bogħod minn Nettuno. Qatt ma rnexxilna mmorru imma kienet ħolma tagħna li mmorru, iżda imbagħad ma stajniex nibqgħu nagħmlu dawn il-pellegrinaġġi, imma dawk ukoll kienu żgħażagħ, dawk ukoll obdew l-ordnijiet ta' fuq, ħallsu l-ogħla prezz billi taw ħajjithom. Aħna ma nistgħux ninsew, la s-sagrifiċċju tagħhom u lanqas it-tagħlima li jagħtuna mis-silenzju tal-qabar tagħhom. Għax quddiem il-qabar tagħhom aħna li qed nagħtu ħajjitna għas-soċjetà, irridu ngħidu: forsi minix se mmut fil-qadi tad-dmirijiet tiegħi, imma b'liema motivazzjoni qiegħed nidħol għal din il-vokazzjoni? Arċisqof ta' Malta
Il-Mulej isaffi l-intenzjoni ta' kull min jidħol għall-politika u għas-servizz tan-nazzjon